Dori savdosi ustidan nazorat kuchaytiriladi

O‘zbekiston prezidenti Shavkat Mirziyoyev 6 sentyabr kuni dori vositalari noqonuniy aylanishining oldini olish choralarini kuchaytirish to‘g‘risida qarorni imzoladi. Bu haqda Adliya vazirligi matbuot xizmati xabar qildi.
Qarorga ko‘ra, 2019 yil 1 dekabrdan boshlab kuchli ta’sir qiluvchi moddalar ro‘yxatiga kiritilgan dorilarning chakana savdosi faqat ijtimoiy dorixonalar, tegishli litsenziyaga ega bo‘lgan dorixonalar tomonidan amalga oshiriladi.
Mazkur ro‘yxat hukumat tomonidan bir hafta muddatda tasdiqlanishi lozim.

Qaror bilan quyidagilar belgilandi:
2021 yil 1 yanvarga qadar elektron tarzda retsept berish axborot tizimi joriy etiladi.
Mazkur axborot tizimi 2021 yil 1 martdan Toshkentda, 2022 yil 1 martdan boshlab esa respublikaning barcha hududlarida majburiy ravishda qo‘llaniladi.
Iyunda «Gazeta.uz» Toshkentni «dorixona narkomaniyasi» egallab olayotgani haqida yozgan edi. O‘rganishlar poytaxtda pregabalin, zaleplon va tropikamid kabi retsept bilan sotilishi lozim bo‘lgan dori vositalari ommaviy ravishda iste’mol qilinayotganini ko‘rsatdi.